Iberobaeniidae

Iberobaeniidae er en nyoppdaget familie av biller som bare er kjent fra Spania.

Utseende 
Små (1,9-2,5 millimeter), spinkle og forholdsvis tynnhudete, mørkbrunlige biller. Av voksne individer er det foreløpig bare kjent hanner, men det antas at hunnene er larvelignende (neoteniske). Antennene er trådformede, nokså kraftige, rundt halve kroppslengden. Hodet er rundet, bredere enn langt, med små fasettøyne, munndelene sitter på undersiden av hodet og er noe reduserte. Pronotum er avrundet firkantet, litt bredere enn langt.  Dekkvingene er lange og smale, flikformede, ganske tynne og myke. Beina er korte og kraftige. Larvene er avlange og bleke på farge. De har to-leddet antenner.

Levevis 
Larvene lever i jorda. Munndelenes form tyder på at de suger i seg en eller annen form for næring. De voksne hannene har blitt funnet mellom lav vegetasjon, der de trolig har en kortvarig sverming. De tar sannsynligvis ikke næring til seg som voksne.

Utbredelse 
Familien er bare kjent fra Spania (Murcia og Jaén).

Systematisk oversikt 
Familiens nærmeste slektninger er sannsynligvis Lycidae.

 Ordenen biller, Coleoptera
 Underordenen Polyphaga
 Overfamilien bløtvinger og lysbiller, Cantharoidea
 Familien Iberobaeniidae Bocak, Kundrata, Andújar Fernández & Vogler, 2016
 Slekten Iberobaenia Bocak, Kundrata, Andújar Fernández & Vogler, 2016
 Iberobaenia andujari Kundrata, Baena & Bocak, 2017 
 Iberobaenia lencinai Bocak, Kundrata, Andújar Fernández & Vogler, 2016
 Iberobaenia minuta Bocak, Kundrata, Andújar Fernández & Vogler, 2016

Referanser

Litteratur

Eksterne lenker 
 

Biller
Biller formelt beskrevet i 2016
Dyr formelt beskrevet av Ladislav Bocák
Dyr formelt beskrevet av Robin Kundrata
Spanias insekter